מאיר כהן

מאיר כהן (נולד ב-15 בנובמבר 1955) הוא איש חינוך ופוליטיקאי, המכהן כסגן יושב ראש הכנסת ה-25 וחבר הכנסת מטעם מפלגת "יש עתיד". בעבר שימש שר הרווחה והביטחון החברתי וראש עיריית דימונה.

ביוגרפיה
כהן נולד במוגדור שבמרוקו לדוד ואסתר. הוא אחיה של רותי שטרית, אשת הפרסום ורעייתו של השר לשעבר מאיר שטרית.

בגיל שש בשנת 1961 עלה לישראל יחד עם משפחתו והם התגוררו במעברת ירוחם. כעבור מספר שנים, עבר עם משפחתו לדימונה. בנעוריו למד בתיכון "ליהמן" בעיר מגוריו.

בשנת 1973 התגייס לצה"ל במסגרת גרעין נח"ל והתנדב לצנחנים לגדוד הנח"ל המוצנח. עבר הכשרה כלוחם ולחם במלחמת יום הכיפורים. לאחר מכן, במסגרת שירותו בנח״ל, הוצב בקיבוץ צאלים. לאחר שירותו בצה"ל למד לתואר ראשון בהיסטוריה והוראה באוניברסיטת בן-גוריון בנגב. בהמשך עסק בתפקידים שונים בתחום החינוך בדימונה, כמורה לשל"ח וידיעת הארץ, כמחנך ועד למנהל בית הספר התיכון "זינמן" וחטיבת הביניים על שם אלון כאשר במקביל לתפקידו סיים תואר שני בפילוסופיה יהודית באוניברסיטת בן-גוריון בנגב ותואר שני במדעי היהדות במכון שכטר בירושלים.

 ראש עיריית דימונה 
כהן הצטרף למפלגת "ישראל ביתנו" ורץ מטעמה בשנת 2003 לראשות עיריית דימונה. בבחירות התמודד כהן מול ראש העירייה המכהן מזה כ-15 שנים גבי ללוש (איש "הליכוד") ומול ניסים פרץ (איש "מפלגת העבודה") וניצח אותם לאחר שזכה ב-42% אחוזים מקולות הבוחרים.

בתקופת כהונתו של כראש העירייה התפתחה העיר, ירדו אחוזי האבטלה בה ונפתח מרכז קניות ראשון בה. לאחר מאבק הוגדל שטח השיפוט של העיר, כך שיכלול מפעלים שונים שבעבר היו שייכים למועצות האזוריות שסביבה; באופן זה הופקדו כספי הארנונה שהגיעו מהמפעלים בקופת העירייה, שאפשרה לשפר את רווחת תושבי העיר. מאבק זה העלה את המודעות לנושא חלוקת המשאבים בין הרשויות המקומיות ובין המועצות האזוריות, מה שהוליד לימים את העברת תשלומי הארנונה של בסיס חיל האוויר בנבטים לעיריית דימונה.

בשנת 2008, נבחר לכהונה שנייה כראש העיר. במהלך כהונתו זו הוביל מספר מאבקים חברתיים, בהם המאבק להורדת מחירי המים, המאבק לחלוקה צודקת של הקרקעות בין המועצות האזוריות לערים, ואף עמד בראש מטה המאבק של השלטון המקומי נגד צמצום תקציבי הרווחה והחינוך ברשויות המקומיות.

במהלך כהונתו קידם פרויקטים רבים כמו חיזוק תחום התרבות שבא לידי ביטוי בהקמת "תיאטרון דימונה" בשנת 2010, הפועל בשם "מעבדת תרבות" בשיתוף עם "מפעל הפיס"; הקמת "סינמטק" והרחבת סל התרבות; הקמת מרכז הצעירים בעיר; פיתוח סביבתי וטיפוח חזות העיר. העיר זכתה מספר פעמים באות העיר הירוקה לגינון ואות "מגשים ישראל יפה" מטעם בית הנשיא. בתקופת כהונתו הוקם חדר מיון קדמי המתקדם באזור, וחוזקו תשתיות התחבורה לעיר באמצעות פתיחת מסוף נוסעים של רכבת ישראל (בדצמבר 2005) והארכת כביש דימונה באר שבע.

במהלך כהונתו, בספטמבר 2010, נבחר על ידי מגזין "TheMarker" לאחד מ-101 המשפיעים בישראל, בנוסף נבחר פעמיים על ידי העיתון "מעריב" לאחד מעשרת ראשי הערים הטובים בישראל. ב-2012 דימונה בראשותו נבחרה לאחת מ-10 היישובים הירוקים בישראל על ידי "קלינטק”.

בינואר 2012 נבחר ליו"ר הרשות לפיתוח הנגב.

ביוני 2020 פורסם נגדו תחקיר של מערכת עובדה על הטרדות מיניות, ניהול קשרים מיניים תוך יחסי מרות והשמדת ראיות בתקופתו בעיריית דימונה. כהן הכחיש את הדברים וניסה למנוע את שידור הכתבה, ללא הצלחה. ב'גלובס' נטען כי הראיות שהובאו בעובדה קלושות ביותר וכי המרואיין המרכזי שלהם הורשע בבידוי ראיות נגד כהן.

בפוליטיקה הארצית
 הבחירות לכנסת ה-19 וה-20 
בשנת 2013 התמודד מטעם מפלגת "יש עתיד" בבחירות לכנסת התשע עשרה ונבחר לכנסת לאחר שהמפלגה זכתה ל-19 מנדטים. כיהן כחבר בוועדת הכספים. בפברואר 2013 הושבע כחבר הכנסת והתפטר במקביל מתפקידו כראש עיריית דימונה. עם כינונה של ממשלת ישראל השלושים ושלוש מונה לשר הרווחה והשירותים החברתיים.
323x323px|ממוזער|שמאל|מאיר כהן עם אבי בטלהיים באירוע "שבתרבות" בנווה מונוסון
יזם את הקמתה של ועדת אלאלוף במשרד הרווחה לבחינת מצב העוני בישראל. בתקופת כהונתו אושרה תוספת בת מיליארד ש"ח למשרדו לצורך סיוע לרווחת ניצולי השואה. במהלך כהונתו, במענה לדו"ח עוני שקבע שישראל מובילה בשיעורי העוני במדינות ה-OECD, קרא לעניים מבחירה לצאת לעבוד.

בדצמבר 2014 פרש מהממשלה, יחד עם יתר שרי "יש עתיד", בעקבות פיטוריו של ראש המפלגה, יאיר לפיד, ממשרת שר האוצר.

לקראת הבחירות לכנסת העשרים הוצב כהן במקום הרביעי ברשימת "יש עתיד", ונבחר לכנסת. באוקטובר 2015 מונה לסגן יושב ראש הכנסת. במהלך כהונתו יזם את תיקון לחוק שירותי הסעד (מס' 8) שאושר ונכנס לתוקף בינואר 2018 המרחיב את ההגדרה של "נזקק" כך שהיא כוללת גם מי שזקוק לסעד מחמת עוני. כמו כן קובע כי המחלקה לשירותים חברתיים תסייע לנזקקים למצות את זכויותיהם, בהתאם לתוכנית הטיפול שנקבעה להם על ידי עובד סוציאלי ובהתאם לכללים שנקבעו על ידי שר העבודה, הרווחה והשירותים החברתיים. נוסף על כך, המונח "לשכת סעד" בחוקים השונים הוחלף במונח "מחלקה לשירותים חברתיים". היה חבר בוועדת החוקה, חוק ומשפט, ועדת החינוך התרבות והספורט, וועדת העבודה, הרווחה והבריאות.

 הבחירות לכנסת ה-21 וה-22 
לקראת הבחירות לכנסת העשרים ואחת הוצב במקום השני ברשימת "יש עתיד", ובהתאם לכך הוצב במקום השישי ברשימה המאוחדת "כחול לבן", ונבחר לכהונה שלישית בכנסת כחלק מרשימת "כחול לבן". במהלכה היה חבר בוועדה המסדרת.

ב-2019 החליף את יולי אדלשטיין בטקס הענקת פרסי ישראל בתור סגן יושב ראש הכנסת.

בבחירות לכנסת העשרים ושתיים הוצב במיקום ה-6 ברשימת "כחול לבן" ונכנס לכנסת לאחר שהרשימה זכתה ל-33 מנדטים. המשיך לכהן כחבר בוועדה המסדרת.

 הבחירות לכנסת ה-23 וה-24 
בבחירות לכנסת העשרים ושלוש בשנת 2020, הוצב שוב במיקום ה-6 ברשימת "כחול לבן" ונכנס לכנסת לאחר שהרשימה זכתה ל-33 מנדטים. במהלכה, הפך לחבר ב וליושב ראש השדולות לקידום מעמד חברי המועצה ברשויות המקומיות והעם היהודי.

לקראת הבחירות לכנסת העשרים וארבע בשנת 2021, בהם רצה "יש עתיד" בנפרד משאר חלקי "כחול לבן", הוצב כהן במקום ה-3 ברשימה.

ביוני 2021, עם הקמת ממשלת ישראל השלושים ושש, מונה בשנית לשר העבודה, הרווחה והשירותים החברתיים, ובעקבות הוצאת זרוע העבודה ממשרדו והעברתה למשרד הכלכלה והתעשייה שונה תוארו לשר הרווחה והשירותים החברתיים. באוקטובר 2021 משרד הרווחה בהובלתו סיכם עם משרד האוצר, ארגוני הנכים, והביטוח הלאומי על הרחבת החוק להעלאת קצבאות הנכים ב-900 מיליון שקלים, כולל תוספת זכויות ייעודיות כסיוע לנכים, ובעיקר לילדים.

באפריל 2022 כחלק ממאמצי ממשלת השינוי להוריד את יוקר המחייה העלה כהן את תקציב המיזם לביטחון תזונתי מ-20 ל-100 מיליון שקלים. באותו החודש החליט משרדו שהמדינה תממן מזון לתינוקות למשפחות המוכרות לרווחה בסכום של 240 ש"ח.

במאי 2022 חתם המשרד בהובלתו על הסכם להעלאת שכרם ושיפור תנאי עבודתם של עובדים סוציאליים.

ביוני 2022 העביר בממשלה ובכנסת את חוק שירותי רווחה לאנשים עם מוגבלות, לפיו יוקצו יותר משני מיליארד ש"ח למתן שירותים חדשים ומעטפת רווחה, המאפשרים לאדם עם מוגבלות חיים עצמאיים ואוטונומיים, השתתפותם השוויונית והפעילה בחברה ובקהילה והגנה ושמירה על טובתם וביטחונם.

 הבחירות לכנסת ה-25 
לקראת הבחירות לכנסת העשרים וחמש שובץ כהן במקום ה-3 ברשימת יש עתיד. מאיר משמש כסגן יושב ראש הכנסת. בנוסף הוא משמש כחבר ועדת חוץ וביטחון בה הוא נאבק למען גיוס חרדים ושילובם בצה"ל. כמו כן חבר ועדת העבודה והרווחה ויושב ראש השדולה למען צמצום הפערים בבריאות בין הפריפריה למרכז.https://main.knesset.gov.il/mk/Apps/mk/mk-positions/874

באוקטובר 2025 כהן היה מועמד מטעם יש עתיד לתפקיד יו"ר קק"ל. המינוי לא יצא לפועל לאחר החלטת יש עתיד לפרוש מהמוסדות הלאומיים.

 חיים אישיים 
כהן מתגורר במודיעין. הוא נשוי לנעמה, הוא אב לשלושה בנים. בנו הבכור של כהן הוא המזרחן יפתח כהן שכיהן בתפקיד בכיר ברשות לפיתוח והתיישבות הבדואים בנגב.

הגריאטר פרופ׳ יורם מערבי היה גיסו.

 קישורים חיצוניים 

 מאיר כהן, באתר ערוץ כנסת
 מאיר כהן, באתר ערוץ הכנסת
 מאיר כהן, באתר "יש עתיד"




 הערות שוליים 

קטגוריה:שרי הרווחה והביטחון החברתי בממשלות ישראל
קטגוריה:עולים בשנות ה-1960
קטגוריה:חברי גרעיני נח"ל
קטגוריה:בוגרי תיכון מקיף ע"ש ליהמן (דימונה)
קטגוריה:מנהלי בתי ספר ישראלים
קטגוריה:ישראלים ילידי מרוקו
קטגוריה:ראשי עיריית דימונה
קטגוריה:ראשי רשויות מקומיות מטעם ישראל ביתנו
קטגוריה:שרי ממשלת ישראל השלושים ושלוש
קטגוריה:שרי ממשלת ישראל השלושים ושש
קטגוריה:שרי ממשלת ישראל
קטגוריה:בוגרי אוניברסיטת בן-גוריון בנגב
קטגוריה:חברי הכנסת מטעם יש עתיד
קטגוריה:חברי הכנסת מטעם כחול לבן
קטגוריה:חברי הכנסת מטעם יש עתיד – תל"ם
קטגוריה:חברי הכנסת התשע עשרה
קטגוריה:חברי הכנסת העשרים
קטגוריה:חברי הכנסת העשרים ואחת
קטגוריה:חברי הכנסת העשרים ושתיים
קטגוריה:חברי הכנסת העשרים ושלוש
קטגוריה:חברי הכנסת העשרים וארבע
קטגוריה:חברי הכנסת העשרים וחמש
קטגוריה:סגני יושב ראש הכנסת בכנסת העשרים
קטגוריה:סגני יושב ראש הכנסת בכנסת העשרים ואחת
קטגוריה:סגני יושב ראש הכנסת בכנסת העשרים ושתיים
קטגוריה:סגני יושב ראש הכנסת בכנסת העשרים ושלוש
קטגוריה:סגני יושב ראש הכנסת בכנסת העשרים וחמש
קטגוריה:ישראלים שנולדו ב-1955